Aanvaller hoor sy lot ná wrede plaasaanvalBlackie van den Berg kort na die aanval. Foto: Verskaf Die man wat Blackie van den Berg (62) verlede jaar op haar plaas tussen Sannieshof en Ottosdal in Noordwes oorval, erg aangerand en verkrag het, is skuldig bevind op aanklagte wat verband hou met dié aanval. Adv. Tembeka Mbadu, woordvoerder van die Nasionale Vervolgingsgesag (NVG), het gesê Teka Mokgomotsi (21) is Vrydag in die streekhof in Atamelang naby Delareyville skuldig bevind op twee aanklagte van verkragting (een met betrekking tot Van den Berg en die ander met betrekking tot ŉ ander vrou), huisroof met verswarende omstandighede, huisbraak met die bedoeling om te roof, poging tot moord en die besit van ŉ ongelisensieerde vuurwapen. Maroela Media het vroeër berig Van den Berg was alleen tuis toe die aanval omstreeks 00:45 plaasgevind het. Volgens Bianca van den Berg, Blackie se dogter, was sy in die kombuis toe sy ŉ geluid op die dak gehoor het byna soos ŉ kat wat op die dak loop. Sy het daarna gesien dat haar hond buite die huis onder die lapa toegemaak is nadat sy hom vroeër laat uitkom het. “Sy het gehoor hoe hulle die veiligheidshek by die voordeur uit die kosyn breek en besef hulle is besig om die huis binne te kom. Sy het na die slaapkamer gehardloop en die veiligheidshek in die gang agter haar gesluit. In die kamer het sy haar rewolwer gekry. Teen daardie tyd was een van die aanvallers klaar besig om die traliedeur in die gang oop te buig terwyl die ander aanvaller buite die huis gestaan het,” het Bianca destyds aan Maroela Media gesê. Van den Berg het ŉ paar waarskuwingskote in die lug geskiet, maar toe die aanvaller geen gehoor hieraan gee nie, het sy die rewolwer op hom gemik en geskiet. “Sy was so verbouereerd, sy het mis geskiet en die rewolwer leeggeskiet. Daarna het sy teruggehardloop kamer toe en die houtdeur van die kamer gesluit,” het Bianca gesê. Van den Berg het in die kamer haar buurvrou gebel om hulp te kry toe die aanvaller begin om die houtdeur met ŉ spitvurk oop te breek. “Sy het vir hom gesê sy gaan hom skiet, toe sê hy vir haar in Afrikaans: ‘Skiet maar, ons kom vir jou.’ Al wat sy kon doen, was om angsbevange daar te sit en wag met die wete iemand is op pad om haar dood te maak,” het ŉ emosionele Bianca gesê. Nadat die aanvaller deur ŉ gat in die deur die kamer binnegekom het, het hy Van den Berg met die spitvurk aangerand en haar herhaaldelik geslaan. Hy het haar klere van haar lyf afgeskeur en haar ook verkrag. Volgens Bianca het haar ma verbete terugbaklei en die aanvaller geslaan, geskop en gekrap. In ŉ stadium het die aanvaller die rewolwer gegryp en dit op Van den Berg gerig en die sneller getrek, maar daar was nie meer patrone in die vuurwapen nie. “Toe hy besef die rewolwer is leeg, het hy haar gewurg. Hy wou haar doodmaak,” het Bianca gesê. “Net toe het die bure daar aangekom en sy makker buite die huis het gefluit om hom te waarsku. Hy het my ma aan haar hare in die gang afgesleep en toe op die vlug geslaan.” Die aanvallers het met kontant, ŉ selfoon en Van den Berg se vuurwapen gevlug. Van den Berg het destyds toestemming gegee dat haar naam bekend gemaak mag word ondanks die feit dat sy verkrag is. Vonnisverrigtinge sal op 29 Oktober begin.